**1876. Pravilnik o pravilih in postopkih pri obravnavanju nasilja v družini pri izvajanju zdravstvene dejavnosti, stran 5115.**

Na podlagi tretjega odstavka 10. člena Zakona o preprečevanju nasilja v družini (Uradni list RS, št. 16/08) izdaja minister za zdravje v soglasju z ministrom za delo, družino in socialne zadeve

P R A V I L N I K   
o pravilih in postopkih pri obravnavanju nasilja v družini pri izvajanju zdravstvene dejavnosti

[1. člen](https://www.uradni-list.si/glasilo-uradni-list-rs/vsebina/103778/" \l "1. člen)

(1) Ta pravilnik ureja pravila in postopke, način obveščanja ter organe obveščanja za usklajeno delovanje zdravstvenih delavcev pri izvajanju zdravstvene dejavnosti v zvezi z obravnavo žrtev nasilja v družini (v nadaljnjem besedilu: žrtve nasilja).   
(2) Obravnava iz prejšnjega odstavka se nanaša na:   
– prepoznavanje nasilja v družini,   
– pravila in postopke pri obravnavi žrtev nasilja,   
– izobraževanje zdravstvenih delavcev na področju nasilja v družini.

[2. člen](https://www.uradni-list.si/glasilo-uradni-list-rs/vsebina/103778/" \l "2. člen)

(1) Nasilje v družini se obravnava kot pomemben zdravstveni problem, pri katerem žrtve nasilja utrpijo kratkotrajne ali dolgotrajne fizične oziroma psihične posledice na zdravju.   
(2) Pri obravnavi nasilja v družini zdravstveni delavci ravnajo spoštljivo in sočutno z žrtvami nasilja in jih ne obsojajo, njihovo zdravje in varnost pa sta na prvem mestu.   
(3) Sestavni del obravnave nasilja v družini obsega tudi psihološko podporo, svetovanje, posredovanje informacij o drugih oblikah pomoči žrtvam nasilja in postopke obveščanja o nasilju v družini.

[3. člen](https://www.uradni-list.si/glasilo-uradni-list-rs/vsebina/103778/" \l "3. člen)

Zdravstveni delavci pri svojem delu sledijo strokovnim smernicam za obravnavo nasilja v družini, ki jih potrdi Zdravstveni svet.

[4. člen](https://www.uradni-list.si/glasilo-uradni-list-rs/vsebina/103778/" \l "4. člen)

Poizvedovanje o izpostavljenosti nasilju v družini se izvaja v vseh primerih, pri katerih iz okoliščin in zdravstvene obravnave obstaja sum, da je obravnavana oseba žrtev nasilja.

[5. člen](https://www.uradni-list.si/glasilo-uradni-list-rs/vsebina/103778/" \l "5. člen)

(1) Zdravstveni delavec, ki pri svojem delu izve za okoliščine, na podlagi katerih je mogoče sklepati, da se izvaja nasilje v družini, o tem najpozneje v 24 urah obvesti pristojni center za socialno delo, razen če žrtev nasilja temu izrecno nasprotuje in ne gre za sum storitve kaznivega dejanja, ki se preganja po uradni dolžnosti. Obvestilo se posreduje pisno, v elektronski obliki ali po telefonu.   
(2) Ne glede na prejšnji odstavek, v nujnih primerih, ko je ogroženo življenje žrtve nasilja ali njenih otrok, zdravstveni delavec takoj obvesti policijo na telefonsko številko 113 ali pristojni center za socialno delo.   
(3) V primeru nasilja v družini nad otroci, zdravstveni delavec najpozneje v 24 urah o tem obvesti pristojni center za socialno delo, policijo ali državno tožilstvo. Obvestilo se posreduje pisno, v elektronski obliki ali po telefonu.   
(4) Obvestilo po telefonu iz prvega, drugega in tretjega odstavka tega člena, zdravstveni delavec najpozneje v treh dneh od obvestila posreduje tudi pisno.   
(5) Obvestilo iz prvega, drugega in tretjega odstavka tega člena zdravstveni delavec najpozneje v treh dneh od obvestila v vednost pošlje tudi izbranemu zdravniku oziroma pediatru osebe, ki naj bi bila žrtev nasilja.   
(6) Pisno obvestilo iz tega člena se posreduje na obrazcu iz Priloge, ki je sestavni del tega pravilnika.

[6. člen](https://www.uradni-list.si/glasilo-uradni-list-rs/vsebina/103778/" \l "6. člen)

Izbrani zdravnik oziroma pediater ali drug zdravstveni delavec se vključi v obravnavo žrtev nasilja ter sodeluje v multidisciplinarnem timu za obravnavanje nasilja v družini pri pristojnem centru za socialno delo.

[7. člen](https://www.uradni-list.si/glasilo-uradni-list-rs/vsebina/103778/" \l "7. člen)

(1) Zdravstveni delavec ob vsaki obravnavi žrtve nasilja oceni njeno ogroženost in ogroženost morebitnih otrok žrtve nasilja.   
(2) Zdravstveni delavec z natančnim opisom zdravstvenega stanja osebe oziroma okoliščin, na podlagi katerih je mogoče sklepati, da gre za nasilje v družini, sum nasilja evidentira v zdravstveni dokumentaciji obravnavane osebe.

[8. člen](https://www.uradni-list.si/glasilo-uradni-list-rs/vsebina/103778/" \l "8. člen)

(1) Za prepoznavanje nasilja v družini se izvaja izobraževanje zdravstvenih delavcev o nasilju v družini.   
(2) Izobraževanja o nasilju v družini se morajo udeležiti zdravstveni delavci, ki opravljajo zdravstveno dejavnost:   
– na področju splošne oziroma družinske medicine, pediatrije, ginekologije, psihiatrije in patronažne službe,   
– v urgentnih oziroma travmatoloških ambulantah in oddelkih bolnišnic,   
– v svetovalnih službah.   
(3) Zdravstveni delavci iz prejšnjega odstavka se udeležijo izobraževanja o nasilju v družini vsakih pet let, v obsegu najmanj 5 ur.   
(4) Vsebina izobraževanja je določena s programom, ki ga določi minister, pristojen za zdravje.   
(5) Izobraževanje o nasilju v družini se izvaja pri izvajalcih zdravstvene dejavnosti v okviru stalnega izobraževanja zdravstvenih delavcev.

[9. člen](https://www.uradni-list.si/glasilo-uradni-list-rs/vsebina/103778/" \l "9. člen)

Zdravstveni delavci sodelujejo z drugimi organi v prizadevanju za zmanjševanje nasilja v družini in se vključujejo v lokalno in širšo skupnost pri obravnavi zdravstvenega vidika nasilja v družini.

[10. člen](https://www.uradni-list.si/glasilo-uradni-list-rs/vsebina/103778/" \l "10. člen)

Izvajalci zdravstvene dejavnosti opravijo prvo izobraževanje zdravstvenih delavcev iz 8. člena tega pravilnika najpozneje v roku enega leta od njegove uveljavitve.

[11. člen](https://www.uradni-list.si/glasilo-uradni-list-rs/vsebina/103778/" \l "11. člen)

Ta pravilnik začne veljati petnajsti dan po objavi v Uradnem listu Republike Slovenije.

Št. 012-18/2008

Ljubljana, dne 21. februarja 2011

EVA 2010-2711-0033

Dorijan Marušič l.r.   
Minister   
za zdravje   
Soglašam!   
dr. Ivan Svetlik l.r.   
Minister   
za delo, družino in socialne zadeve

[*Priloga: Obvestilo o zaznavi nasilja v družini*](https://www.uradni-list.si/files/RS_-2011-038-01876-OB~P001-0000.PDF)